**Informatīvais ziņojums**

**par valsts budžeta līdzekļu izlietojumu VAS „Latvijas Pasts”**

***Euro* ieviešanas kārtības likumā noteikto *euro* ieviešanas pasākumu nodrošināšanai**

Izpildot Ministru kabineta 2013.gada 10.decembra sēdē Satiksmes ministrijai doto uzdevumu (prot.Nr.66 111.§ 3.1.apakšpunkts) - līdz 2014.gada 10.maijam iesniegt Ministru kabinetā informatīvo ziņojumu par valsts akciju sabiedrības „Latvijas Pasts” faktiskajām izmaksām *Euro* ieviešanas kārtības likumā noteikto *euro* ieviešanas pasākumu nodrošināšanai, Satiksmes ministrija ir izstrādājusi šo informatīvo ziņojumu, kas balstīts uz valsts akciju sabiedrības „Latvijas Pasts” (turpmāk – VAS „Latvijas Pasts”) iesniegto atskaiti par piešķirto finanšu līdzekļu izlietojumu.

**1. Situācijas apraksts**

Ar Ministru kabineta 2012.gada 19.septembra rīkojumu Nr.148„Par Latvijas Nacionālo *euro* ieviešanas plānu” tika apstiprināts Latvijas Nacionālais *euro* ieviešanas plāns (turpmāk – *Euro* ieviešanas plāns).

*Euro* ieviešanas plāns paredz, ka valsts institūcijas un tirgus dalībnieki – uzņēmumi, kredītiestādes, kā arī ikviens preču pārdevējs un pakalpojumu sniedzējs – plāno un sedz *euro* ieviešanai nepieciešamos izdevumus atbilstoši savai kompetencei un darbības jomai. Centrālo valsts iestāžu *euro* ieviešanas izmaksas tiek segtas no valsts budžeta līdzekļiem.

*Euro* ieviešanas plāns nosaka, ka kredītiestādes bez komisijas maksas un neierobežotā apjomā veic skaidras naudas nomaiņu sešus mēnešus sākot ar *euro* ieviešanas dienu. Ņemot vērā, ka komercbanku filiāles pārsvarā ir izvietotas lielās pilsētās, lai samazinātu skaidrās naudas nomaiņas procesa ietekmi uz iedzīvotāju grupu ar ierobežotu pieeju finanšu pakalpojumiem, piemēram, attālu apdzīvoto vietu iedzīvotājiem, un ievērotu *Euro* ieviešanas plāna īstenošanas pamatprincipu - orientācija uz finanšu pakalpojumu pieejamības ziņā sliktāk pozicionēto iedzīvotāju, tika pieņemts lēmums skaidrās naudas apmaiņā iesaistīt arī VAS „Latvijas Pasts”, kuras tīkls aptver visu Latvijas teritoriju. Tika apzinātas tikai tās pasta pakalpojumu sniegšanas vietas, kuru apkalpošanas teritorijā neatrodas komercbanku filiāles un iedzīvotājiem nebija alternatīvu iespēju veikt latu apmaiņu pret *euro*. Kopumā skaidras naudas nomaiņas procesā bija plānots iesaistīt VAS „Latvijas Pasts” 302 pasta pakalpojumu sniegšanas vietas.

Apzinoties, ka *euro* ieviešanas procesā iesaistītajās VAS „Latvijas Pasts” pasta pakalpojumu sniegšanas vietās skaidras naudas nomaiņas periodā ievērojami palielināsies apgrozāmo naudas līdzekļu apjoms, bet šīs vietas nebija aprīkotas atbilstoši drošības prasībām, lai novērstu iespējamos noziedzīgo nodarījumu riskus, VAS „Latvijas Pasts” bija jānodrošina ar skaidras naudas nomaiņu nodrošināšanas saistītos pasākumus. Šādu pasākumu izmaksas ievērojami ietekmētu VAS „Latvijas Pasts” finansiālo stāvokli. Tādēļ *Euro* ieviešanas plāns paredz, ka ar finanšu pakalpojumu sasniedzamības nodrošināšanu saistītās izmaksas, kas radušās VAS “Latvijas Pasts”, tiks kompensētas no valsts budžeta līdzekļiem. Lai samazinātu ietekmi uz valsts budžetu, VAS „Latvijas Pasts” skaidras naudas nomaiņas perioda ilgums tika noteikts vienu mēnesi. *Euro* ieviešanas plāna īstenošanas gaitā šis termiņš saskaņā ar 2013. gada 4.aprīļa rīkojumu Nr.136„Par Latvijas Nacionālo *euro* ieviešanas plānu” un *Euro* ieviešanas kārtības likumu tika pagarināts līdz trim mēnešiem.

**2. Finanšu līdzekļu piešķiršanas posmi**

**2.1. Finanšu līdzekļu piešķiršana pamatojoties uz Latvijas Nacionālo *Euro* ieviešanas plānu**

Pamatojoties uz VAS „Latvijas Pasts” veiktajiem aprēķiniem un iesniegto VAS „Latvijas Pasts” *euro* ieviešanas pasākumu nodrošināšanas izmaksu tāmi (turpmāk – izmaksu tāme), ar Ministru kabineta 2012.gada 17.septembra rīkojuma Nr.438 „Par finansējuma piešķiršanu ministrijām (centrālajām valsts iestādēm) Eiropas Savienības vienotās valūtas izdevumu segšanai” 4.punktu, Satiksmes ministrijai tika uzdots uzdevums iesniegt noteiktā kārtībā Saeimā priekšlikumu likumprojekta „Par valsts budžetu 2013.gadam” otrajam lasījumam, paredzot palielināt izdevumus ilgtermiņa saistībām 2013.gadā 742 388 latu apmērā un 2014.gadā 712 903 latu apmērā ar skaidras naudas nomaiņu saistīto papildu darbu nodrošināšanai VAS „Latvijas Pasts”.

Attiecīgi, lai 302 pasta pakalpojumu sniegšanas vietās vienu mēnesi veiktu skaidras naudas nomaiņu, šo izdevumu segšanai saskaņā ar likumu „Par valsts budžetu 2013.gadam” Satiksmes ministrijas budžeta programmā 03.00.00 „Nozares vadība”, Latvijas Nacionālā *euro* ieviešanas plāna pasākumi, tika paredzēti finanšu līdzekļi 742 388 latu apmērā (drošības aprīkojuma iegādei un papildus signalizācijas uzstādīšanai pasta pakalpojumu sniegšanas vietās) un 2014. gada valsts budžeta bāzes izdevumos tika paredzēti finanšu līdzekļi 712 903 latu apmērā (fiziskās apsardzes nodrošināšana, papildu transporta maršrutu nodrošināšana, darbinieku apmācība un papildu darba slodzes apmaksa), kopā – 1 455 291 latu apmērā.

**2.2. Papildu finanšu līdzekļu piešķiršana saskaņā ar *Euro* ieviešanas kārtības likumu**

2013. gada 31. janvārī tika pieņemts *Euro* ieviešanas kārtības likums. Saskaņā ar šī likuma 8.panta otro daļu Ministru kabineta noteiktajās VAS „Latvijas Pasts” pasta pakalpojumu sniegšanas vietās nepieciešams trīs mēnešus veikt bez maksas un neierobežotā daudzumā skaidras naudas nomaiņu, sākot ar *euro* ieviešanas dienu – 2014.gada 1.janvāri, bet saskaņā ar likuma 5.panta trešo daļu no likuma izrietošās skaidras naudas nomaiņas izmaksas VAS „Latvijas Pasts” tiek kompensētas no valsts budžetā Satiksmes ministrijai šim mērķim paredzētajiem līdzekļiem.

Latvijas Nacionālais *euro* ieviešanas plāns tā aktualizēšanas gaitā tika aizstāts ar Ministru kabineta 2013. gada 4. aprīļa rīkojumu Nr. 136 „Par Latvijas Nacionālo *euro* ieviešanas plānu”.

2013.gada 21.maijā tika pieņemti Ministru kabineta noteikumi Nr.263 „Noteikumi par pasta pakalpojumu sniegšanas vietām latu apmaiņai” (turpmāk – noteikumi Nr.263), ar kuriem tika apstiprināts to 302 pasta pakalpojumu sniegšanas vietu saraksts, kurās veiks skaidras naudas nomaiņu.

Ņemot vērā, ka saskaņā ar *Euro* ieviešanas kārtības likumu skaidras naudas nomaiņas periods VAS „Latvijas Pasts” tika pagarināts līdz trīs mēnešiem, Satiksmes ministrija sagatavoja informatīvo ziņojumu, lai VAS „Latvijas Pasts” piešķirtu papildu līdzekļus 2014. gadā īstenojamo pasākumu izmaksu kompensēšanai.

Informatīvais ziņojums „Par papildu finanšu līdzekļu piešķiršanu Satiksmes ministrijas 2014.gada valsts pamatbudžeta programmai 97.00.00 „Nozaru vadība un politiku plānošana”” tika izskatīts Ministru kabineta 2013.gada 7.maija sēdē un saskaņā ar sēdes protokollēmumu (prot. Nr.27 14.§ 2.punkts) Satiksmes ministrijai tika uzdots uzdevums atbilstoši *Euro* ieviešanas kārtības likumā paredzētajam VAS „Latvijas Pasts” skaidras naudas nomaiņas nodrošināšanai nepieciešamos izdevumus iekļaut jaunās politikas iniciatīvās un atbilstoši apstiprinātajam grafikam iesniegt Finanšu ministrijā un Pārresoru koordinācijas centrā izvērtēšanai un Ministru kabineta lēmuma pieņemšanai likumprojekta „Par vidējā termiņa budžeta ietvaru 2014., 2015., un 2016.gadam” un likumprojekta „Par valsts budžetu 2014.gadam” sagatavošanas procesā.

2013.gada 30.jūlijā Ministru kabinets, izskatot informatīvo ziņojumu „Par ministriju iesniegtajiem jauno politikas iniciatīvu pasākumiem 2014., 2015. un 2016.gadam” (prot. Nr.41 114.§ 4.punkts), atbalstīja papildu izdevumu piešķiršanu no dotācijas no vispārējiem ieņēmumiem 2014.gadā Satiksmes ministrijai 1 009 352 latu apmērā skaidras naudas nomaiņas izmaksu kompensēšanai VAS „Latvijas Pasts”

Saskaņā ar likumu „Par valsts budžetu 2014.gadam” Satiksmes ministrijas budžeta programmā 02.00.00 „Kompensācijas par abonētās preses piegādi, *euro* ieviešanas plāna pasākumiem un saistību izpildi” tika paredzēti finanšu līdzekļi 2 450 548 *euro* (t.i. 1 722 255 lati ) apmērā.

**2.3.** **Papildu valsts budžeta līdzekļu piešķiršana *euro* ieviešanas procesa sagatavošanas gaitā identificēto problēmu risināšanai un papildus īstenojamo *euro* ieviešanas pasākumu izmaksu kompensēšanai**

*Euro* ieviešanaspasākumu nodrošināšanas gaitā tika konstatēts, ka VAS „Latvijas Pasts” radīsies papildu izmaksas, kuras nav iekļautas saskaņotajā izmaksu tāmē, kā arī attiecīgie finanšu līdzekļi nav paredzēti 2013.gada valsts budžetā un 2014.gada valsts budžetā. Papildu izmaksas tika aprēķinātas 2013.gadā konstatēto problēmu risināšanas gaitā Finanšu ministrijas *ad hoc* darba grupā, kura tika organizēta, lai operatīvi risinātu identificētās problēmas, meklējot alternatīvus variantus, lai būtu ievērots *Euro* ieviešanas plānā noteiktais *euro* ieviešanas pamatprincips - orientācija uz sliktāk pozicionēto iedzīvotāju – īpašu uzmanību pievērst sabiedrības daļai ar ierobežotu finanšu pakalpojumu pieejamību.

Tā kā komercbankas nenodrošina finanšu pakalpojumus visās administratīvajās teritorijās, bet VAS „Latvijas Pasts” ir visu Latvijas teritoriju aptverošs pasta tīkls, un skaidras naudas nomaiņas nodrošināšanai 302 pasta pakalpojumu sniegšanas vietās ir piešķirti valsts budžeta līdzekļi, tika radīti alternatīvi risinājumi valstiski svarīgā mērķa sasniegšanai, kā rezultātā tiktu nodrošinātas iedzīvotāju iespējas mainīt latus pret *euro*.

*Euro* projekta ietvaros Vadības komitejas izveidotā darba grupa izskatīja VAS „Latvijas Pasts” izmaksu tāmi par papildu izmaksām un atbalstīja priekšlikumu radušās papildu izmaksas kompensēt no valsts budžetā Satiksmes ministrijai šim mērķim paredzētajiem līdzekļiem *euro* pasākumu nodrošināšanai. Pamatojoties uz VAS „Latvijas Pasts” papildus aprēķinātajām pasākumu nodrošināšanas izmaksām, Satiksmes ministrija sagatavoja informatīvo ziņojumu „Par valsts budžeta līdzekļu izlietojumu *Eu*ro ieviešanas kārtības likumā noteikto pasākumu nodrošināšanai VAS „Latvijas Pasts”, kas tika izskatīts Ministru kabineta 2013.gada 10.decembra sēdē.

Saskaņā ar Ministru kabineta 2013.gada 10.decembra sēdes protokollēmumu (prot. Nr.66 111.§ 2.punkts) Satiksmes ministrijai tika atļauts 2014.gadā segt papildu izmaksas VAS „Latvijas Pasts” *euro* ieviešanas pasākumu nodrošināšanai no likuma „Par valsts budžetu 2014.gadam” Satiksmes ministrijas budžeta programmas 02.00.00 „Kompensācijas par abonētās preses piegādi, *euro* ieviešanas plāna pasākumiem un saistību izpildi” no *euro* ieviešanai piešķirtajiem finanšu līdzekļiem.”.

Lai VAS „Latvijas Pasts” 2013.gada nogalē varētu nodrošināt ar *euro* ieviešanu saistītos pasākumus, tika izdots Ministru Kabineta 2013.gada 17.decembra rīkojums Nr.640 „Par finansējuma piešķiršanu Satiksmes ministrijai ar *euro* ieviešanu saistīto pasākumu nodrošināšanai 2013.gadā”, kas nosaka Finanšu ministrijai no 74.resora „Gadskārtējā valsts budžeta izpildes procesā pārdalāmais finansējums” valsts budžeta programmas 03.00.00 „Latvijas Nacionālā *euro* ieviešanas plāna pasākumi” pārdalīt finansējumu 100 000 latu apmērā uz Satiksmes ministrijas valsts budžeta programmu 03.00.00 „Nozares vadība” papildu izmaksu segšanai VAS „Latvijas Pasts” ar *euro* ieviešanu saistīto pasākumu nodrošināšanai 2013.gadā.

**2.4. Kopā piešķirto valsts budžeta līdzekļu apmērs**

VAS „Latvijas Pasts” *euro* ieviešanas pasākumu nodrošināšanas izmaksu kompensēšanai no valsts budžeta kopumā ir piešķirti līdzekļi 2 564 643 latu (t.i. 3 649 158 *euro*) apmērā, tajā skaitā:

- no 2013.gada valsts budžeta – 842 388 lati (t.i. 1 198 610 *euro*);

- no 2014.gada valsts budžeta – 2 450 548 *euro* (t.i. 1 722 255 lati).

Minētie līdzekļi tika piešķirti, pamatojoties uz VAS „Latvijas Pasts” *euro* ieviešanas pasākumu nodrošināšanas izmaksu tāmi. VAS „Latvijas Pasts”, veicot izmaksu aprēķinus, norādīja, ka izmaksu aprēķini tika veikti indikatīvi, pamatojoties uz izmaksu tāmes sagatavošanas brīdī esošām tirgus cenām, tādēļ pakalpojumu cenas varētu palielināties pienākot *euro* ieviešanas dienai. Turklāt, daļu no izmaksām nebija iespējams noteikt precīzi, jo ar atsevišķu pasākumu (piemēram, skaidras naudas nomaiņa, *euro* monētu sākumkomplektu piegāde un tirdzniecība) saistītās izmaksas ir atkarīgas no pieprasījuma intensitātes un apjomiem.

**3. Piešķirto valsts budžeta līdzekļu izlietojums**

VAS „Latvijas Pasts” 2014.gada 30.aprīlī Satiksmes ministrijā ir iesniegusi atskaiti par *euro* ieviešanas pasākumu nodrošināšanas faktiskajām izmaksām.

**3.1. 2013.gadā nodrošināto *euro* ieviešanas pasākumu izmaksas**

*Euro* pasākumu nodrošināšanas gaita tika realizēta saskaņā ar VAS „Latvijas Pasts” izstrādāto un Satiksmes ministrijā saskaņotu VAS „Latvijas Pasts” izmaksu aprēķinu. Lai efektīvi nodrošinātu *euro* ieviešanas procesu, 2013.gadā tika optimizēta uzņēmuma darbība, izvērtētas iekšējās procedūras, pārskatīta un uzlabota sadarbība starp struktūrvienībām, apmācīts personāls.

2013.gadā VAS „Latvijas Pasts” ar *euro* ieviešanu saistīto pasākumu nodrošināšanas izmaksas bija 893 466 lati, kas par 51 078 latiem (t.i. 72 677 *euro*) pārsniedza 2013.gadam piešķirto līdzekļu apmēru.

**3.1.1. Naudas uzglabāšanas un drošības aprīkojuma iegāde**

Projekta realizācijas gaitā tika veikti iepirkumi, iegādātas un uzstādītas drošības iekārtas. Iepirkumu procesā tika izvērtēti iesniegtie piedāvājumi, izmantotas piedāvātās apjoma atlaides un izvēlēts ekonomiski izdevīgākais piedāvājums, kas deva iespēju ietaupīt šim mērķim piešķirtos līdzekļus.

Iepērkot drošības aprīkojumu pasta pakalpojumu sniegšanas vietām, galvenajām kasēm un naudas pārvadāšanā iesaistītajiem autotransporta līdzekļiem, kā arī veicot signalizācijas uzstādīšanu pasta pakalpojumu sniegšanas vietās un to apkopšanu *euro* ieviešanas pasākumu nodrošināšanas laikā, kopumā tika iztērēti finanšu līdzekļi 704 205 latu apmērā (t.i. 1 001 994 *euro*) un salīdzinājumā ar plānotajām izmaksām tika ietaupīti līdzekļi 199 819 latu apmērā (t.i. 284 316 *euro*).

**3.1.2. Naudas apdrošināšana**

Apzinoties pasākuma nopietnību un izvērtējot visus drošības aspektus, tika noslēgtas ģenerālās kravu apdrošināšanas polises šādiem mērķiem:

- SAT drošības koferi ar elektroķīmisko aizsardzību;

- skaidra nauda (monētas, banknotes);

- skaidra nauda (monētas, banknotes), riski:

- transportēšanas risks;

- ielas risks;

- telpu risks;

- *euro* sākumkomplekti.

Apdrošināšanas polišu kopējās izmaksas 14 723 latu apmērā (t.i. 20 949 *euro*) palielināja izmaksas 2013.gadā, jo apdrošināšanas polišu apmaksa saskaņā ar izmaksu tāmi bija plānota 2014.gadā 60 000 latu (t.i. 85 372 *euro*) apmērā, bet *euro* naudas priekšpiegāde (tajā skaitā *euro* sākumkomplektu piegāde) tika uzsākta jau 2013.gada 10.decembrī.

**3.1.3. Pasta** **darbinieku apmācība drošības, valūtas maiņas un vispārējos *euro* jautājumos**

VAS „Latvijas Pasts” tika izstrādāta mācību programma „EURO ieviešana Pasta pakalpojumu nodrošināšanas departamenta darbiniekiem”. Mācību programmas mērķis bija pilnveidot profesionālās zināšanas un nodrošināt nepieciešamo prasmju apguvi *euro* ieviešanas laikā, lai varētu pildīt darba uzdevumus.

Mācību programmas galvenās tēmas:

- latu – *euro* maiņas vispārīgie noteikumi;

- *euro* naudaszīmju un monētu atpazīšana un aizsardzība;

- naudas pieprasīšana, saņemšana, apgrozība un virslimita nosūtīšana;

- preču un pakalpojumu apmaksas un naudas atlikumu aprēķināšanas piemēri;

- rīcība ārkārtas gadījumos;

- kur vērsties pēc padoma un palīdzības *euro* nomaiņas laikā.

Kopumā 2013.gadā tika apmācīti 1404 pasta darbinieki, un šo pasākumu nodrošināšanas izmaksas sastādīja 3 962 latu apmērā (t.i. 5 637 *euro*), kā rezultātā salīdzinājumā ar 2013.gadā plānoto izmaksu tāmi tika ietaupīti līdzekļi 2 366 latu apmērā (t.i. 3 367 *euro*).

**3.1.4. Komunikācijas pasākumi**

Plānojot *euro* ieviešanas pasākumus, tika paredzētas kombinēta neadresēta sūtījuma (anketa, reklāma, informācija, loterijas kupons), pasta norēķinu sistēmas (turpmāk - PNS) kontu reklamēšanas kampaņa un Monētu ziedojumu kampaņas izmaksas. Tomēr uzsākot *euro* ieviešanas plāna realizāciju, izvērtējot plānotās aktivitātes un to lietderīgumu, tika pieņemts lēmums mainīt komunikācijas plānus. VAS „Latvijas Pasts” ārējas komunikācijas un sabiedrības informēšanas pasākumi tika plānoti un realizēti saskaņā ar *euro* ieviešanas gaitu koordinējošo vadošo institūciju nospraustajiem komunikāciju mērķiem.

Komunikācijas akcijas ietvaros VAS „Latvijas Pasts”:

- piedalījās *EURO* dienās (Liepājā, Daugavpilī, Jelgavā, Valmierā);

- izveidoja speciālu informēšanas vietni internetā www.eiropasts.lv par *euro* ieviešanas jautājumiem;

- izveidoja un izplatīja īpašu bukletu ar atbildēm uz svarīgākajiem jautājumiem par VAS „Latvijas Pasts” darbību *euro* ieviešanas periodā;

- realizēja sociālo mediju kampaņu par VAS “Latvijas Pasts” pakalpojumiem *euro* ieviešanas procesā;

- nodrošināja reklāmas materiālu izvietošanu visos Latvijas reģionālajos laikrakstos par drošu pāreju uz *euro* ar VAS „Latvijas Pasts” starpniecību, t.sk. reklamējot PNS kontu atvēršanas priekšrocības;

- īstenoja monētu ziedojumu kampaņu pakalpojumu sniegšanas vietās sadarbībā ar labdarības organizāciju Ziedot.lv

Kopumā 2013.gadā īstenoto komunikācijas pasākumu izmaksas ir 23 474 latu apmērā (t.i. 33 401 *euro*), kā rezultātā tika ietaupīti līdzekļi 4 200 latu (t.i. 5 976 *euro*) apmērā salīdzinājumā ar 2013.gadā plānoto izmaksu tāmi.

**3.1.5. Kases sistēmu aplikāciju „Valūtas maiņa” un „*Euro* starta komplektu tirdzniecība” izveidošana un izmaiņas programmatūrā**

Tika veiktas izmaiņas kases sistēmas programmatūrā, nodrošinot valūtas maiņas un *euro* sākumkomplektu tirdzniecības darījumu reģistrēšanu VAS „Latvijas Pasts” pasta pakalpojumu sniegšanas vietās, visu reģistrēto pakalpojumu centralizētu apkopošanu un nodošanu VAS „Latvijas Pasts” finanšu vadības sistēmai. Sistēmas nomaiņas izmaksas bija 23 910 latu apmērā (t.i. 34 020 *euro*), kas pārsniedza plānotās izmaksas par 3 910 latiem (t.i. 5 563 *euro*).

**3.1.6. Pasākumu nodrošināšana sakarā ar astoņu pasta pakalpojumu sniegšanas vietu nodrošināšanas novadu centros nomaiņu**

Pēc pašvaldību ierosinājumiem un Finanšu ministrijas *ad hoc* darba grupā atbalstītajiem problēmu risinājumiem tika izstrādāti grozījumi noteikumos Nr.263, lai, nemainot kopējo *euro* maiņas pasta pakalpojumu sniegšanas vietu skaitu, veiktu izmaiņas to pasta pakalpojumu sniegšanas vietu sarakstā, kur tiek veikta skaidras naudas nomaiņa astoņos novadu centros, kuros komercbankas ir slēgušas savas filiāles. Grozījumi tika apstiprināti ar Ministru kabineta 2013.gada 29.oktobra noteikumiem Nr.1234. Lai nodrošinātu *euro* maiņas funkcijas citās pasta pakalpojumu sniegšanas vietās, kuras apkalpo lielāko skaitu iedzīvotāju, kurās ir lielāks darbinieku skaits un darba laiks ir ilgāks, nekā sākotnēji plānotajās pasta pakalpojumu sniegšanas vietās, VAS „Latvijas Pasts” radās papildu izmaksas sakarā ar jaunu bukletu drukāšanu, pasta pakalpojumu sniegšanas vietu sagatavošanu skaidras naudas nomaiņai, maršrutu izmaiņām un fiziskās apsardzes pakalpojumu nodrošināšanai, kam kopumā tika iztērēti līdzekļi 4 764 latu apmērā (t.i. 6779 *euro*), un šo pasākumu izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.1.7. Skaidras naudas *euro* priekšpiegādes nodrošināšana**

Lai nodrošinātu efektīvu, savlaicīgu un drošu *euro* banknošu un monētu priekšpiegādes II fāzi, *euro* banknošu un monētu piegādi 2014.gada janvāra – marta mēnesī latu nomaiņas periodā, latu un santīmu inkasāciju latu nomaiņas periodā 302 pasta pakalpojumu sniegšanas vietās, VAS „Latvijas Pasts” noslēdza līgumu par pakalpojumu sniegšanu ar AS „Citadele Banka”. AS „Citadele Banka” par skaidras naudas piegādi un latu inkasāciju jāmaksā komisijas maksa, kas nebija paredzēta sākotnēji apstiprinātajā izmaksu tāmē.

Saskaņā ar noslēgto līgumu skaidras naudas *euro* priekšpiegādi II fāzē AS „Citadele Banka” nodrošināja no 2013.gada 10.decembra līdz 2013.gada 28.decembrim.

Kopumā par AS „Citadele Banka” sniegtajiem pakalpojumiem tika iztērēti 18 313 lati (t.i. 26 058 *euro*).

Ņemot vērā, ka *euro* skaidras naudas piegāde ir *euro* ieviešanas pasākumu nodrošināšanas neatņemama sastāvdaļa, šo pasākumu izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.1.8. Paziņojumu izplatīšana un pensiju piegāde decembrī sakarā ar pensiju piegādes grafika izmaiņām**

No 2013.gada 1.decembra līdz 2013.gada 13.decembrim VAS „Latvijas Pasts” piegādāja pensijas saskaņā ar Valsts Sociālās apdrošināšanas aģentūras noteikto saīsināto piegādes grafiku. 2013.gada 18.jūnijā Ministru kabinets apstiprināja Labklājības ministrijas sagatavoto informatīvo ziņojumu „Par papildus valsts budžeta apropriācijas piešķiršanu Valsts sociālās apdrošināšanai aģentūras administrēto pakalpojumu izmaksu nodrošināšanai 2013.gadā saistībā ar *euro* ieviešanu”, kurā tika apstiprināti priekšlikumi izmaksu laika grafika izmaiņām 2013.gada decembrī, saskaņā ar kurām visu pensiju izmaksa bija jānodrošina līdz 2013.gada 13.decembrim. Ievērojot augstāk minēto, VAS „Latvijas Pasts” izplatīja informatīvo materiālu par pensiju izmaksu datumu maiņu 2013.gada decembrī kopā ar 2013.gada novembra pensiju orderiem, par pasākumu kopumu realizāciju iztērējot 17 819,60 latus (t.i. 25 355 *euro*). Piegādājot pensijas pēc saīsinātā grafika, VAS „Latvijas Pasts” radās papildu izmaksas 7 438 latu apmērā (t.i. 10 584 *euro*).

Šo pasākumu izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.1.9. Mobilo sakaru nodrošināšana 302 pasta pakalpojumu sniegšanas vietās**

Lai nodrošinātu saziņas iespējas 24 stundas diennaktī un, operatīvi nodrošinātu skaidras naudas inkasācijas veikšanu, kā arī risinātu drošības jautājumus, VAS „Latvijas Pasts” norādīja, ka nepieciešams paredzēt papildu līdzekļus mobilo sakaru nodrošināšanai 302 pasta pakalpojumu sniegšanas vietās, jo darbiniekiem operatīvi jāziņo par naudas apgrozījumu un nepieciešamo naudas apjomu, kā arī drošības apsvērumu dēļ, lai darbinieks var jebkurā gadījumā sazināties ar VAS „Latvijas Pasts” dežūrdaļu ātrai reaģēšanai. Izvērtējot dažādus ekonomiski izdevīgos piedāvājumus par mobilo sakaru nodrošināšanas iespējām, tika iepirkti mobilie telefoni 4 519 latu apmērā (t.i. 6 430 *euro*).

Šo pasākumu izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.1.10. *Euro* sākumkomplektu priekšpiegāde un tirdzniecība**

Saskaņā ar *euro* ieviešanas plānu, lai savlaicīgi iepazīstinātu ar Latvijas *euro* monētām un nodrošinātu ar maiņas naudu no 2014.gada 1.janvāra, Latvijas Banka iedzīvotāju vajadzībām izgatavoja *euro* monētu sākumkomplektus, kuros tika iekļauts noteikts daudzums dažāda nomināla monētu. No 2013.gada 10.decembra Latvijas Banka, kredītiestādes un VAS „Latvijas Pasts” izplatīja *euro* monētu sākumkomplektus, izpildot Eiropas Komisijas 2008.gada 10.janvāra ieteikuma (2008/78/EK) 3.panta otrajā daļā noteikto prasību, ka iedzīvotājiem jābūt iespējai iegādāties *euro* monētu komplektus trīs nedēļu laikā pirms pārejas uz *euro*. No 2013.gada 10.decembra līdz 2013.gada 31.decembrim VAS „Latvijas Pasts” 302 pasta pakalpojuma sniegšanas vietās nodrošināja iespēju iedzīvotājiem iegādāties *euro* sākumkomplektus, kopā tika pārdoti 110 000 sākumkomplekti. Kopējās izmaksas par sākumkomplektu priekšpiegādi un sākumkomplektu tirdzniecību „VAS „Latvijas Pasts” bija 54 787 latu apmērā (t.i. 77 955 *euro*), kuras saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.2. 2014.gadā nodrošināto *euro* ieviešanas pasākumu izmaksas**

Skaidras naudas latu nomaiņa pret *euro* VAS „Latvijas Pasts” 302 pasta pakalpojumu sniegšanas vietās tika nodrošināta no 2014.gada 1.janvāra līdz 31.martam.

Kopumā tika veikti gandrīz 130 000 maiņas darījumi un pret *euro* tika apmainīti 25 miljoni latu. Visaugstākais maiņas aktivitātes līmenis bija vērojams janvārī, kad pret *euro* tika samainīti 19,4 miljoni latu. Februārī iedzīvotāji pasta pakalpojumu sniegšanas vietās samainīja 2,6 miljonus latu, savukārt martā - 3 miljonus latu. Iedzīvotāju aktivitātes kritums februārī un martā ietekmēja VAS „Latvijas Pasts” ar latu nomaiņu saistīto pasākumu izmaksas. Salīdzinājumā ar plānoto izmaksu tāmi latu nomaiņas nodrošināšanai trīs mēnešu periodam, faktiskās izmaksas bija ievērojami mazākas, tādējādi netika iztērēti visi no valsts budžeta piešķirtie līdzekļi, un veidojās ietaupījums.

**3.2.1. Latu nomaiņas pret *euro* nodrošināšana astoņās pasta pakalpojumu sniegšanas vietās novadu centros**

Sakarā ar veiktajiem grozījumiem noteikumos Nr.263 VAS „Latvijas Pasts” nodrošināja latu nomaiņu pret *euro* astoņās pasta pakalpojumu sniegšanas vietās novadu centros, kuras apkalpo lielāko skaitu iedzīvotāju, kurās ir lielāks darbinieku skaits un ir ilgāks darba laiks, nekā sākotnēji plānotajās pasta pakalpojumu sniegšanas vietās, VAS „Latvijas Pasts” 2014.gadā radās papildu izmaksas 4 736 *euro* apmērā. Šīs izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.2.2. Pasta norēķinu sistēmas izmantošana latu nomaiņai pret *euro***

No 2014.gada 1.janvāra VAS „Latvijas Pasts” fiziskām personām pasta pakalpojumu sniegšanas vietās, kā alternatīvu variantu piedāvāja veikt latu nomaiņu, iemaksājot latus pasta norēķinu sistēmā (turpmāk – PNS) atvērtajā “Latu maiņas*”* kontā līdz 2014.gada 14.janvārim (ieskaitot). No „Latu maiņas” konta fiziska persona bez maksas varēja izņemt *euro*, sākot ar ceturto darba dienu pēc konta atvēršanas un naudas iemaksas, līdz 2014.gada 31.janvārim (ieskaitot). Veicot šāda pasākuma nodrošināšanu, piesaistot papildus darba spēku, kā arī ievērojot visus nepieciešamos drošības pasākumus veiktu drošu naudas piegādi un inkasāciju, VAS „Latvijas Pasts” iztērēja 106 301 *euro*. Šajās izmaksās ir ietvertas arī klientu apkalpošanas papildu izmaksas 2014.gada janvārī – martā, jo šīs izmaksas VAS „Latvijas Pasts” nav iespējams precīzi nodalīt.

Šīs izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.2.3.** **Skaidras naudas *euro* priekšpiegādes nodrošināšana**

Saskaņā ar 2013.gada 4.oktobrī veiktajiem grozījumiem likuma „Par budžeta un finanšu vadību” 36.pantā, finanšu ministram tika noteiktas tiesības izsniegt valsts aizdevumu VAS „Latvijas Pasts” 10 500 000 latu apmērā, lai nodrošinātu skaidras naudas *euro* saņemšanu no apkalpojošās kredītiestādes AS „Citadele Banka”. Tā kā apstiprinātajā izmaksu tāmē nebija paredzētas izmaksas, kas saistītas ar valsts aizdevuma izsniegšanu, likumprojekta anotācijas III sadaļā tika noteikts, ka Satiksmes ministrija finanšu līdzekļus aizdevuma procentu likmes izmaksu un apkalpošanas izmaksu kompensēšanai 21 468 latu apmērā VAS „Latvijas Pasts” nodrošinās piešķirto valsts budžeta līdzekļu ietvaros. Saskaņā ar 2013.gada 06.decembra trīspusēju aizdevuma līgumu Nr. A1/1/F13/1106, kas noslēgts starp Latvijas Republikas Finanšu ministriju, VAS „Latvijas Pasts” un Latvijas Republikas Satiksmes ministriju, valsts aizdevums tika izsniegts līdz 2013.gada 10.decembrim un aizdevuma atmaksas termiņš noteikts 2014.gada 31.marts. Saskaņā ar likuma „Par budžeta un finanšu vadību” 36.panta astotās daļas 3.punktu valsts aizdevuma procentu likme tika noteikta aizdevuma līguma noslēgšanas dienā atbilstoši valdības finanšu resursu piesaistīšanas izmaksām, un tika piemērota maksa par valsts aizdevuma izsniegšanu un apkalpošanu.

VAS „Latvijas Pasts” valsts aizdevuma pamatsummu pilnībā atmaksāja 2014.gada 7.februārī 14 940 154,01 *euro* apmērā (t.i. 10 500 000 lati), un 2014.gada 11.februārī tika veikts pēdējais maksājums par aizdevuma procentiem.

Par valsts aizdevuma izmantošanas apkalpošanu un valsts aizdevuma procentiem kopumā VAS „Latvijas Pasts” samaksāja 18 252 *euro,* un šīs izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.2.4. Elektroģeneratoru noma**

Latu nomaiņas periodā VAS „Latvijas Pasts” saskārās ar problēmu, ka, lai nodrošinātu kvalitatīvu un nepārtrauktu dažu *euro* maiņas pasta pakalpojumu sniegšanas vietu un galveno kašu darbu, bija nepieciešams īslaicīgi nomāt elektroģeneratorus. Ievērojot lielo skaidras naudas apgrozījumu, un ņemot vērā VAS „Latvijas Pasts” pieredzi, kad īslaicīgi tiek pārtraukta vai pārtrūkst elektroenerģijas piegāde, kas var paralizēt galveno kašu un pasta pakalpojumu sniegšanas vietu darbu, lai šādu iespējamību izslēgtu un nodrošinātu nepārtrauktu darbību, tika pieņemts lēmums laika periodā no 2014.gada 1.janvāra līdz 31.martam deviņas galvenās kases nodrošināt ar papildu elektroģeneratoriem. Kopumā nepieciešamo elektroģeneratoru nomai tika iztērēti 3 945 *euro* un šīs izmaksas saskaņā ar Ministru kabineta 2014.gada 10.decembra sēdē pieņemto lēmumu tiek segtas no piešķirtajiem līdzekļiem *euro* ieviešanas pasākumu nodrošināšanai.

**3.2.5. Fiziskās apsardzes nodrošināšana**

Izvērtējot 2014.gadā plānoto skaidras naudas nomaiņas izmaksu sadalījumu, var secināt, ka lielāko daļu izmaksu veidoja fiziskās apsardzes nodrošināšanas izmaksas, kā arī naudas transportēšanas izmaksas.

Galveno kašu apsardzi no 2014.gada 1.janvāra līdz 31.martam veica Valsts policijas bruņotas ekipāžas, kuru izmaksas tika segtas no Iekšlietu ministrijas budžeta līdzekļiem. No VAS „Latvijas Pasts” piešķirtajiem līdzekļiem tika nodrošināta fiziskā apsardze 302 pasta pakalpojumu sniegšanas vietās un bruņota fiziskā apsardze naudas transportēšanai.

Veicot VAS „Latvijas Pasts” izmaksu aprēķinu un ievērojot, ka *Euro* ieviešanas kārtības likuma 8.panta otrā daļa nosaka, ka Ministru kabinets nomaiņas pret *euro* periodu var pagarināt, bet ne ilgāk kā par trim mēnešiem, izdevumi pasta pakalpojumu sniegšanas vietu fiziskai apsardzei un naudas pārvadāšanai bruņotai fiziskai apsardzei *euro* nomaiņas laikā naudas izteiksmē trim mēnešiem tika plānoti 1 424 372 *euro* apmērā.

Veikto iepirkumu rezultātā un *euro* ieviešanas pasākumu īstenošanas gaitā VAS „Latvijas Pasts” izdevās ievērojami samazināt fiziskās apsardzes izmaksas:

- pakalpojumu iepirkumu procesā tika izvēlēts ekonomiski izdevīgākais piedāvājums, kas deva iespēju ietaupīt šim mērķim piešķirtos līdzekļus;

- 2014.gadā izvērtējot iedzīvotāju regresējošo aktivitāti mainot latusuz *euro*, tika pieņemts lēmums neturpināt 302 pasta pakalpojumu sniegšanas vietu fizisko apsardzi februāra un marta mēnesī, tādējādi šo pakalpojumu nodrošināšanas izmaksas sastādīja 579 354 *euro*, ietaupot piešķirtos līdzekļus 845 018 *euro* apmērā, jo bruņota fiziskā apsardze 302 pasta pakalpojumu sniegšanas vietās tika veikta tikai vienu mēnesi (finansējums 302 pasta pakalpojumu sniegšanas vietu apsardzei tika plānots un piešķirts trim mēnešiem).

**3.2.5. Transporta un klientu apkalpošanas izmaksas**

Samazinoties pakalpojumu pieprasījuma intensitātei latu nomaiņas pret *euro* gaitā, ievērojami samazinājās nepieciešamība klientu apkalpošanai piesaistīt papildu resursus, kā arī samazinājās naudas pārvadājumiem nepieciešamo reisu skaits salīdzinājumā ar plānoto. Klientu apkalpošanas un transporta izmaksas sastādīja 193 013 *euro*, veidojot ietaupījumu 413 220 *euro* apmērā.

**4. Secinājumi**

VAS „Latvijas Pasts” plānoto izmaksu aprēķins balstījās uz prognozēm, ka kopumā visā nomaiņas periodā no 2014.gada 1.janvāra līdz 2014.gada 31.martam *euro* maiņas naudas apjoms varētu sasniegt 24 500 000 *euro*. Faktiski latu nomaiņas gaitā tika apmainīti 35 571 795 *euro.*

Izvērtējot iesniegto VAS „Latvijas Pasts” atskaiti, tika secināts, ka, nodrošinot lielāku naudas masas maiņu, nekā tika prognozēts, iztērēto līdzekļu apmērs nepārsniedza no valsts budžeta piešķirto līdzekļu apmēru, un apstākļos, kad 78% no visa apmainītā skaidras naudas apjoma apmainīti jau pirmajā mēnesī - janvārī, VAS „Latvijas Pasts” izdevās ietaupīt piešķirtos finanšu līdzekļus 1 466 521 *euro* apmērā operatīvi pieņemot atbildīgos lēmumus par plānoto pasākumu lietderīgumu un efektīvu īstenošanu.

Pielikumā: Piešķirto līdzekļu izlietojuma kopsavilkums uz 1 lp.

Satiksmes ministrs A. Matīss

08.05.2014. 17:38

4046

Pakule, 67028115

Inese.pakule@sam.gov.lv